[bookmark: _GoBack]๏ ฝันว่าสิ่งที่รักจะหนักแน่น
แต่ก็แล่นเรื่อยไปไม่คงที่
ฝันว่ากอดสุขรั้งทั้งชีวี
แต่ก็มีทุกข์ทับมากลับกลาย

๏ ฝันว่านี้เป็นเราของเรามั่น
แต่ก็ผันเปลี่ยนช่วงล่วงสลาย
ฝันแล้วฝัน ฝันรุ่งดั่งรุ้งพราย
ฝันที่หมายในหล้าล้วนพร่ามน

๏ กว่าจะตื่นจากฝันอันยาวยืด
ผ่านม่านมืดเกิดดับนับกี่หน
แม้นไร้ซึ่งไตรสิกขามาเป่ามนต์
ก็จะด้นดงฝันกันต่อไป

๏ แม้ปรากฏไตรสิกขามาเขย่า
ก็ยังเฝ้าฝันเห่เถลไถล
ปฏิเสธตื่นรู้สู่อำไพ
จึงกอดได้เพียงฝันอยู่นั่นเอง ๚๛

๒๔ กันยายน ๒๕๖๐
